b'\n_START_ARTICLE_\nPaavo Toivanen\n_START_PARAGRAPH_\nPaavo Uuras Toivanen (s. 14. kes\xc3\xa4kuuta 1937 Tuupovaara) on suomalainen l\xc3\xa4\xc3\xa4k\xc3\xa4ri ja professori emeritus. H\xc3\xa4n toimi Turun yliopiston bakteeriopin ja serologian professorina vuodesta 1978 vuoteen 2001. Paavo Toivanen on yhdess\xc3\xa4 vaimonsa Auli Toivasen kanssa suomalaisen immunologiatutkimuksen uranuurtajia.\n_START_SECTION_\nHenkil\xc3\xb6historia ja ammattiura\n_START_PARAGRAPH_\nToivasen vanhemmat olivat mets\xc3\xa4teknikko Vilho Pekka Toivanen ja Suoma Helena Silvennoinen. H\xc3\xa4n tuli ylioppilaaksi Joensuun lyseosta 1955 ja valmistui l\xc3\xa4\xc3\xa4ketieteen lisensiaatiksi 1962.  Toivanen avioitui Auli Piril\xc3\xa4n kanssa vuonna 1961 ja kaikkiaan perheeseen syntyi viisi lasta. Toivanen ja h\xc3\xa4nen vaimonsa ovat koko tutkijanuransa tehneet t\xc3\xb6it\xc3\xa4 yhdess\xc3\xa4. He ovat ty\xc3\xb6skennelleet yhdess\xc3\xa4 muun muassa Yhdysvalloissa, josta he toivat Suomeen kaksi sis\xc3\xa4siittoista kanakantaa tutkimustarkoituksiin, ja Sveitsiss\xc3\xa4 Baselin Immunologisessa Instituutissa. Toivasten tutkimusty\xc3\xb6n keskeiset aiheet ovat valkosolujen erilaistuminen ja bakteerien aiheuttama niveltulehdus. Toivaisten tutkimusty\xc3\xb6 on vaikuttanut merkitt\xc3\xa4v\xc3\xa4sti muun muassa luuytimensiirtoihin ja niveltulehduksen hoitoon.\n_START_SECTION_\nPalkinnot ja tunnustukset\n_START_PARAGRAPH_\nPaavo ja Auli Toivanen saivat vuonna 2004 Wiesbadenin kaupungin my\xc3\xb6nt\xc3\xa4m\xc3\xa4n 38\xc2\xa0000 euron suuruisen Carol Nachman -palkinnon ansioistaan reumatutkimuksen alalla. Molemmille on my\xc3\xb6s my\xc3\xb6nnetty Suomen Valkoisen Ruusun I luokan ritarimerkki._NEWLINE_Paavo ja  Auli Toivasen el\xc3\xa4m\xc3\xa4nty\xc3\xb6n kunnioittamiseksi joukko Toivasten entisi\xc3\xa4 ty\xc3\xb6tovereita ja oppilaita toteutti juhlamitalihankkeen, jossa mitalin suunnittelijaksi valittiin Jarkko Roth. Auli ja Paavo_NEWLINE_Toivasen 70-vuotismitali julkistettiin vuonna 2008. Mitalin luonnos ja lahjoittajien nimet sis\xc3\xa4lt\xc3\xa4v\xc3\xa4 adressi luovutettiin Paavo Toivaselle h\xc3\xa4nen 70-vuotisp\xc3\xa4iv\xc3\xa4n\xc3\xa4\xc3\xa4n 14.6.2007 ja mitalin ensimm\xc3\xa4inen kappale luovutettiin Auli Toivaselle h\xc3\xa4nen 70-vuotisp\xc3\xa4iv\xc3\xa4n\xc3\xa4\xc3\xa4n 1.3.2008.'